Mosfellsbær hefur fengið verkfræðistofuna Vatnaskil til að annast vatnafarsrannsókn í Mosfellsdal . Í tengslum við rannsóknina er nauðsynlegt að bora rannsóknarholur á Mosfellsheiði og efst í Mosfellsdal , til mælinga á grunnvatnshæð . Boraðar verða alls 5 holur eins og sýnt er á teikningu sem fylgir þessari frétt . Holurnar verða 5 “ víðar og áætlað meðaldýpi þeirra um 60 m . Fyrirtækið Vatnsborun ehf. mun annast boranir en eftirlit með borun verður í höndum Mannvits , verkfræðistofu . Bormönnum fylgja tveir trukkar og vinnubíll . Borað verður með þrýstilofti og mun svarf úr holu safnast við hlið hverrar holu og nokkurt magn grunnvatns koma upp með svarfi við lok borunar á hverjum stað . Vatn sem kemur upp við borun mun leita aftur til grunnvatns . Að lokinni borun verður landið jafnað og frágengið og fært sem næst upprunalegu horfi svo sjónræn áhrif af borun verði hverfandi lítil til framtíðar litið . Áætlað er að verkið taki um tvær vikur og hefst flutningur á búnaði þann 19.2 .